पैट्रोल पर जी.एस.टी. लगे तो पैट्रोल के दाम 35 से 40 प्रतिशत कम हो सकते हैं। जी.एस.टी. के अधीन पैट्रोल आता है तो देश भर में एक दाम पर पैट्रोल बिकेगा और पंजाब में होने वाली पैट्रोल तस्करी को रोका जा सकता है। यह बात ऑल इंडिया पैट्रोल एसोसिएशन के चेयरमैन जे.पी. खन्ना के मन की है जो कि उन्होंने प्रधानमंत्री नरेन्द्र मोदी से ‘पंजाब केसरी’ के माध्यम से कही है। खन्ना बताते हैं कि पूर्व मुख्यमंत्री प्रकाश सिंह बादल से उन्होंने पैट्रोल पर लगने वाली चुंगी माफ करवाई थी, अब मुख्यमंत्री कैप्टन अमरेंद्र सिंह से कहा है कि पैट्रोल को जी.एस.टी.के दायरे में जब तक केन्द्र सरकार नहीं लेकर आती तब तक पंजाब सरकार पैट्रोल पर वसूल रही करीब 33 प्रतिशत वैट को घटाए। दिल्ली में 25 प्रतिशत, हरियाणा में 27 प्रतिशत व पंजाब में 33 प्रतिशत वैट सरकारें वसूल रही हैं। एक तरफ सरकारें जनता की हित की बात करती हैं तो दूसरी तरफ पैट्रोल पर भारी भरकम वैट वसूल कर जनता की कमर तोड़ रही हैं। देश में सबसे महंगा पैट्रोल महाराष्ट्र उसके बाद कर्नाटक फिर पंजाब का नंबर आता है।